J staan vir Juffrou (Toeka-Tokkel se April-alfabet > my alfabet van dankbaarheid) | Tannie Frannie
J staan vir Juffrou (Toeka-Tokkel se April-alfabet > my alfabet van dankbaarheid)
Toe ek vir my ouers (albei onderwysers) sê ek wil 'n juffrou word, het hulle soos een man NEE gesê en omdat ek 'n geseglike kind was, het ek in hulle weiering berus. Die redes het later uitgekom en een daarvan was dat ek te ongeduldig was. Hm – ek dink al hoe meer hulle was reg!
Baie, baie jare lank het ek Sondagskool gehou, maar vanjaar is my swanesang. Die kombinasie van 'n dosyn uiters lewendige graad viers en 'n halfdowe tannie is nie 'n gemaklike een nie. Sondag het ek weer na 'n halfuur uitgeput huis toe gesleep en gewonder hoe op aarde doen 'n juffrou dit dag na dag, van seweuur tot tweeuur, met sport/kultuur smiddae, nasienwerk en voorbereiding en administrasie saans/snags, konserte, basaars, buitemuurse bedrywighede…
Onderwysers het 'n verstommende invloed op die atmosfeer in die huise van hulle leerders. As 'n kind in die skool gelukkig is, is hy tuis ook 'n plesier – en andersom…
Ons kan elkeen bepaalde onderwysers onthou wat ons idealisme aangewakker het en ons menswees ten goede gevorm het. Vir hierdie stille helde haal ek my hoed af; ook vir daardie onderwyser-blogmaats wie se liefde vir hulle beroep uit hulle skryfwerk straal: Tina, Scrapydo, Carol…
6 thoughts on "J staan vir Juffrou (Toeka-Tokkel se April-alfabet > my alfabet van dankbaarheid)"
April 11, 2016 om 6:11 nm
Ek stem saam. Na al hierdie jare (dekades) onthou ek nog steeds die onderwysers wat rigting aan my lewe gegee het.
April 11, 2016 om 6:14 nm
Hehehehe … mens kry maar Groot Genade!
April 11, 2016 om 10:09 nm
Dankie vir die mooi woorde oor onderwysers. Dis beslis n roeping en nie net n werk nie. Ek geniet die naskool en voorskoolsorg baie omdat daar nie al die ekstras is om te doen nie. Ek gaan, kyk na kinders vir n uur en gaan huistoe, kyk smiddae vir 2 ure en gaan huistoe sonder voorbereiding, boeke merk en rapporte invul. Te lekker. Sommige juffroue is werklik juwele(eintlik driekwart van hul is juwele)
April 12, 2016 om 6:51 vm
As jy iets doen waarvan jy hou vir 'n werk dan is en sal Maandag nooit 'n probleem nie.
April 12, 2016 om 10:50 vm
Onderwys is een van daardie beroepe wat 'n besliste roeping is. Ek haal my hoed vir hulle af, en veral vir daardie wat so lief is vir hulle leerlinge asof dit hulle eie kinders is.